পেশাদারের কঠিন আবরণে আবেগ তুচ্ছ হলেও বাংলাদেশের জন্য আলাদা ভালোবাসা বরাদ্দ রামানায়কের মনে। বাংলাদেশ তো আছেই। রামানায়কের আবেগ মাশরাফি বিন মুর্তজাকে নিয়েও। আজ সকালে পি সারা ওভালে সংবাদমাধ্যমকে শ্রীলঙ্কার বোলিং কোচ বললেন, সাবেক শিষ্যকে দেখতে তিনি উন্মুখ, ‘মাশরাফিকে খুব পছন্দ করি। ও আমার খুব ভালো বন্ধুও। সে ভালো নেতা, ভালো মানুষ। এতগুলো অস্ত্রোপচারের পরও খেলে যাচ্ছে। যদিও সে শুধু ওয়ানডে ও টি-টোয়েন্টি খেলছে। মাশরাফিই আমার দেখা বাংলাদেশের জনপ্রিয়তম ক্রিকেটার। তার সঙ্গে দেখা করতে উন্মুখ হয়ে আছি।’